DECIZIA AUTORITĂȚII AELS DE SUPRAVEGHERE

din 21 aprilie 2021

privind aprobarea statutului de indemne de boală și a statutului de nevaccinare, precum și a programelor de eradicare ale Norvegiei și Islandei sau ale anumitor zone sau compartimente ale acestora în ceea ce privește anumite boli listate, în conformitate cu Regulamentul (UE) 2016/429 al Parlamentului European și al Consiliului și cu Regulamentul delegat (UE) 2020/689 al Comisiei [2021/1332]

AUTORITATEA AELS DE SUPRAVEGHERE,

având în vedere Acordul dintre statele AELS privind instituirea unei Autorități de Supraveghere și a unei Curți de Justiție, în special articolul 1 alineatul (2) și articolul 3 din Protocolul 1 la acesta,

având în vedere actul menționat în capitolul I partea 1.1 punctul 13 din anexa I la Acordul privind Spațiul Economic European („Acordul privind SEE”), Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor (1) [„Regulamentul (UE) 2016/429”], astfel cum a fost modificat și adaptat la Acordul privind SEE prin punctul 4 litera (d) din Protocolul 1 la acord și prin adaptările sectoriale menționate în anexa I la acordul respectiv, în special articolul 31 alineatul (3), articolul 36 alineatul (4) și articolul 280,

având în vedere actul menționat în capitolul I partea 1.1 punctul 13e din anexa I la Acordul privind SEE, Regulamentul delegat (UE) 2020/687 al Comisiei din 17 decembrie 2019 de completare a Regulamentului (UE) 2016/429 al Parlamentului European și al Consiliului (2) în ceea ce privește normele de prevenire și control al anumitor boli listate [„Regulamentul delegat (UE) 2020/687”], astfel cum a fost adaptat la Acordul privind SEE prin adaptările sectoriale menționate în anexa I la acordul respectiv, în special articolul 112,

având în vedere actul menționat în capitolul I partea 1.1 punctul 13h din anexa I la Acordul privind SEE, Regulamentul delegat (UE) 2020/689 al Comisiei din 17 decembrie 2019 de completare a Regulamentului (UE) 2016/429 al Parlamentului European și al Consiliului în ceea ce privește normele privind supravegherea, programele de eradicare și statutul de indemn de boală pentru anumite boli listate și emergente (3) [„Regulamentul delegat (UE) 2020/689”], astfel cum a fost adaptat prin punctul 4 litera (d) din Protocolul 1 la acord și prin adaptările sectoriale menționate în anexa I la acordul respectiv, în special articolul 84,

întrucât:

Regulamentul (UE) 2016/429, Regulamentul delegat (UE) 2020/687 și Regulamentul delegat (UE) 2020/689 au fost încorporate în anexele la Acordul privind SEE cu efect de la 17 aprilie 2021. În conformitate cu data de aplicare indicată în fiecare dintre regulamente [Regulamentul (UE) 2016/429, Regulamentul delegat (UE) 2020/687 și Regulamentul delegat (UE) 2020/689], regulamentele respective se aplică de la 21 aprilie 2021.

Regulamentul (UE) 2016/429 stabilește un nou cadru legislativ pentru prevenirea și combaterea bolilor transmisibile la animale sau la om. În special, acesta prevede aprobarea statutului de indemne de boală sau a statutului de nevaccinare, precum și a programelor de eradicare ale statelor din Spațiul Economic European („statelor SEE”) sau ale unor zone sau compartimente ale acestora în ceea ce privește anumite boli enumerate la articolul 5 alineatul (1) din regulamentul respectiv, pentru una sau mai multe specii de animale relevante.

Articolul 280 alineatul (1) din Regulamentul (UE) 2016/429 stabilește măsuri tranzitorii pentru statutul de indemn de boală sau statutul de nevaccinare („statutele”) recunoscute înainte de aplicarea regulamentului respectiv în conformitate cu, după caz, Directivele 64/432/CEE (4), 91/68/CEE (5), 2006/88/CE (6) sau 2009/158/CE (7) ale Consiliului („directiva anterioară relevantă”). Acestea sunt denumite în continuare „statutele existente”.

Articolul 84 alineatul (1) din Regulamentul delegat (UE) 2020/689 completează articolul 280 alineatul (1) din Regulamentul (UE) 2016/429, prevăzând că statutele existente sunt considerate aprobate în conformitate cu Regulamentul delegat (UE) 2020/689 în cazul în care statutul existent relevant a fost aprobat înainte de data aplicării regulamentului respectiv.

Autoritatea AELS de Supraveghere („autoritatea”) a adoptat, înainte de punerea în aplicare a Regulamentului delegat (UE) nr. 2020/689, o serie de decizii de recunoaștere a statutelor Norvegiei și Islandei sau ale anumitor zone ale acestora, în conformitate cu directiva anterioară relevantă („deciziile anterioare privind statutul”).

Deciziile anterioare privind statutul includ deciziile adoptate de autoritate în temeiul legislației SEE înainte de directiva anterioară relevantă, în cazul cărora criteriile de aprobare în temeiul legislației respective erau echivalente cu criteriile de aprobare prevăzute de directiva anterioară relevantă. Aceste statute existente se referă la următoarele boli listate:

— infecția cu Brucella abortus, B. melitensis, B. suis la populațiile de bovine, ovine și caprine;

— infecția cu complexul Mycobacterium tuberculosis [M. bovis, M. caprae, M. tuberculosis (MTBC)];

— leucoza enzootică bovină (LEB);

— rinotraheita infecțioasă bovină/vulvovaginita pustuloasă infecțioasă (IBR/IPV);

— infecția cu virusul bolii Aujeszky (ADV);

— infecția cu virusul bolii de Newcastle fără vaccinare;

— septicemia hemoragică virală (SHV);

— necroza hematopoietică infecțioasă (NHI);

— infecția cu Marteilia refringens; și

— infecția cu Bonamia ostreae.

În temeiul articolului 280 alineatul (1) din Regulamentul (UE) 2016/429 și al articolului 84 alineatul (1) din Regulamentul delegat (UE) 2020/689, astfel de statute existente sunt considerate aprobate în conformitate cu regulamentele menționate. Din motive de claritate, prezenta decizie abrogă deciziile anterioare privind statutul și include, în anexă, statutele considerate recunoscute.

Norvegia și Islanda pot solicita autorității aprobarea statutului de indemne de boală sau a statutului de nevaccinare și a programelor de eradicare pentru una sau mai multe dintre bolile listate în conformitate cu Regulamentul (UE) 2016/429 și cu Regulamentul delegat (UE) 2020/689 pentru una sau mai multe specii relevante de animale, pentru întregul lor teritoriu sau pentru una sau mai multe zone ori compartimente ale acestora, dacă sunt îndeplinite condițiile prevăzute în Regulamentul (UE) 2016/429. Autoritatea poate aproba, sub rezerva modificărilor necesare, cererile statelor AELS care fac parte din SEE privind statutul de indemn de boală sau statutul de nevaccinare ori programele de eradicare, în cazul în care sunt îndeplinite condițiile relevante.

În conformitate cu articolul 31 alineatul (3), articolul 36 alineatul (4) și articolul 266 alineatul (2) din Regulamentul (UE) 2016/429, autoritatea trebuie să prezinte orice proiect de decizie privind aprobarea statutului de indemn de boală și a statutului de nevaccinare sau aprobarea programelor de eradicare ale Norvegiei și Islandei sau ale anumitor zone ori compartimente ale acestora în ceea ce privește anumite boli listate („proiect de decizie de aprobare”) Comitetului AELS pentru chestiuni veterinare și fitosanitare („comitetul”). Comitetul este comitetul competent desemnat să ofere asistență autorității pentru îndeplinirea acestei funcții în temeiul Deciziei nr. 4/2012/SC din 26 octombrie 2012 a Comitetului permanent al statelor AELS.

Comitetul trebuie să emită un aviz cu privire la orice proiect de decizie de aprobare prezentat, în conformitate cu procedura de examinare instituită în temeiul articolului 3 din Decizia nr. 3/2012/SC din 26 octombrie 2012 a Comitetului permanent al statelor AELS. În cazul în care proiectul de decizie de aprobare este aprobat de comitet, anexa respectivă la prezenta decizie se modifică pentru a include noile statute aprobate – statutul de indemn de boală și statutul de nevaccinare – sau noile programe de eradicare aprobate.

Autoritatea a adoptat anterior Deciziile nr. 67/95/COL, nr. 300/08/COL și nr. 265/12/COL de aprobare a planurilor de urgență prezentate de Norvegia pentru combaterea febrei aftoase, a gripei aviare și, respectiv, a bolilor exotice listate care apar la animalele de acvacultură. Actele care necesită aprobarea planurilor de urgență respective și pe care s-au bazat deciziile respective, respectiv Directivele 90/423/CEE (8), 2005/94/CE (9) și 2006/88/CE (10) ale Consiliului, au fost abrogate prin Regulamentul (UE) 2016/429 și, numai în cazul Directivei 2005/94/CE, prin Regulamentul delegat (UE) 2020/687. Articolele 43 și 44 din Regulamentul (UE) 2016/429 privind planurile de urgență nu solicită statelor SEE să prezinte spre aprobare planuri de urgență, nici să prevadă măsuri tranzitorii care să permită recunoașterea planurilor de urgență aprobate înainte de aplicarea regulamentului respectiv. Prin urmare, din motive de claritate, prezenta decizie abrogă Deciziile nr. 67/95/COL, nr. 300/08/COL și nr. 265/12/COL,

ADOPTĂ PREZENTA DECIZIE:

Articolul 1 Statutul de indemn de boală și statutul de nevaccinare, precum și programele de eradicare ale Norvegiei și Islandei sau ale zonelor sau compartimentelor acestora aprobate în conformitate cu Regulamentul (UE) 2016/429 și cu Regulamentul delegat (UE) 2020/689 figurează în anexa la prezenta decizie.

Articolul 2 Deciziile anterioare ale autorității în acest domeniu, astfel cum figurează în a patra și ultima coloană a tabelelor din anexa la prezenta decizie, se abrogă.

Articolul 3 Deciziile nr. 67/95/COL, nr. 300/08/COL și nr. 265/12/COL se abrogă.

Articolul 4 Prezenta decizie intră în vigoare la data semnării.

Articolul 5 Prezenta decizie se adresează Norvegiei și Islandei.

Articolul 6 Prezenta decizie este autentică în limba engleză.

Adoptată la Bruxelles, 21 aprilie 2021. Pentru Autoritatea AELS de Supraveghere, Bente ANGELL-HANSEN Președinte Högni KRISTJÁNSSON Membru responsabil al colegiului Frank J. BÜCHEL Membru al Colegiului Carsten ZATSCHLER Contrasemnatar în calitate de director pentru afaceri juridice și administrative

(1) JO L 84, 31.3.2016, p. 1. Încorporat în Acordul privind SEE prin Decizia nr. 179/2020 din 11 decembrie 2020 a Comitetului mixt al SEE.

(2) JO L 174, 3.6.2020, p. 67. Încorporat în Acordul privind SEE prin Decizia nr. 3/2021 din 5 februarie 2021 a Comitetului mixt al SEE.

(3) JO L 174, 3.6.2020, p. 211. Încorporat în Acordul privind SEE prin Decizia nr. 4/2021 din 5 februarie 2021 a Comitetului mixt al SEE.

(4) Actul menționat anterior la punctul 1 din partea 4.1 a capitolului I din anexa I la Acordul privind SEE, Directiva 64/432/CEE a Consiliului din 26 iunie 1964 privind problemele de inspecție veterinară care afectează schimburile intracomunitare cu bovine și porcine (JO 121, 29.7.1964, p. 1977), astfel cum a fost modificat și adaptat la Acordul privind SEE prin adaptările specifice și sectoriale menționate în anexa I la Acordul privind SEE.

(5) Actul menționat anterior la punctul 2 din partea 4.1 a capitolului I din anexa I la Acordul privind SEE, Directiva 91/68/CEE a Consiliului din 28 ianuarie 1991 privind condițiile de sănătate animală (JO L 46, 19.2.1991, p. 19), astfel cum a fost modificat și adaptat la Acordul privind SEE prin adaptările specifice și sectoriale menționate în anexa I la Acordul privind SEE.

(6) Actul menționat anterior la punctul 8a din partea 3.1 și la punctul 4a din partea 8.1 a capitolului I din anexa I la Acordul privind SEE, Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (JO L 328, 24.11.2006, p. 14),, astfel cum a fost modificat și adaptat la Acordul privind SEE prin adaptările sectoriale menționate în anexa I la Acordul privind SEE.

(7) Actul menționat anterior la punctul 4a din partea 4.1 a capitolului I din anexa I la Acordul privind SEE, Directiva 2009/158/CE a Consiliului din 30 noiembrie 2009 privind condițiile de sănătate animală care reglementează comerțul intracomunitar și importurile din țări terțe de păsări de curte și de ouă pentru incubație (JO L 343, 22.12.2009, p. 74), astfel cum a fost modificat și adaptat la Acordul privind SEE prin adaptările specifice și sectoriale menționate în anexa I la Acordul privind SEE.

(8) Actul menționat anterior în capitolul I partea 3.1 punctul 2 din anexa I la Acordul privind SEE, Directiva 90/423/CEE a Consiliului din 26 iunie 1990 de modificare a Directivei 85/511/CEE de stabilire a măsurilor comunitare de combatere a febrei aftoase, a Directivei 64/432/CEE privind problemele de inspecție veterinară care afectează schimburile intracomunitare cu bovine și porcine și a Directivei 72/462/CEE privind problemele de sănătate și inspecție veterinară care apar cu ocazia importurilor de animale din speciile bovină și porcină, respectiv de carne proaspătă provenind din țări terțe (JO L 224, 18.8.1990, p. 13), astfel cum a fost adaptat la Acordul privind SEE prin adaptările sectoriale menționate în anexa I la Acordul privind SEE.

(9) Actul menționat anterior în capitolul I partea 3.1 punctul 5a din anexa I la Acordul privind SEE, Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (JO L 10, 14.1.2006, p. 16), astfel cum a fost modificat și adaptat la Acordul privind SEE prin adaptările sectoriale menționate în anexa I la Acordul privind SEE.

(10) Mai precis, articolul 5 alineatul (4) din Directiva 90/423/CEE, articolul 62 alineatul (4) din Directiva 2005/94/CE și articolul 47 alineatul (4) din Directiva 2006/88/CE.